Vrou heelnag in yskoue motorwrak vasgekeer | Netwerk24
Deur André Damons 07 Augustus 2019 18:14
Kim Barnard van Deneysville in die Vrystaat se motor lê op sy dak nadat sy van die pad afgery en die motor teen 'n helling afgerol het.
'n Vrou van Deneysville in die Vrystaat was Sondagaand die hele nag in die koue in haar motorwrak vasgekeer nadat sy vroeër die aand in 'n ongeluk buite die dorp was.
Kim Barnard (58), eienaar van die Deneysville News, is eers Maandagoggend omstreeks 07:15 gered en na 'n hospitaal vervoer.
"Ek het my veiligheidsgordel aangehad en was vasgekeer. Daar was nie 'n selfoonsein nie en ek kon niemand bel nie. Niemand het my kom haal nie," het Barnard Woensdag gesê.
"Ek wou net doodgaan. Ek het gebid dat God my moet kom haal, want niemand anders het my kom haal nie. Hy kon my toe kom haal, maar Hy het ook nie."
Volgens haar was sy omstreeks 20:00 op pad na Oranjeville, sowat 25 km van haar, om by 'n vriend te gaan kuier toe sy beheer oor haar Ford Laser verloor.
Haar motor het sowat 12 m teen 'n helling langs die pad afgerol en op sy dak te lande gekom. Verbygaande motors kon nie die motorwrak sien nie en het verby die ongelukstoneel gery sonder dat hulle dit besef het.
Die son was al Maandagoggend op toe Isaac Mofokeng op haar afkom. Hy het dadelik die ambulans gebel. Sy is eers na 'n hospitaal in Sasolburg geneem voordat sy later na 'n hospitaal in Kroonstad oorgeplaas is.
Benewens sy naam, weet sy nie wie Mofokeng is nie. Sy weet wel dat hy nie alleen op die toneel was nie en dat daar ander mense saam met hom was toe hy op haar afkom.
"Ek weet nie hoe hy my gekry het nie. Ek is net baie, baie dankbaar. Almal het verby my gery sonder om te weet ek is daar," sê sy.
"My arm is gebreek en my borskas voel ook asof dit gebreek is. Ek het ernstige beserings opgedoen. Dit was baie koud deur die nag."